"Ljepota je prokletstvo", pomislila je Psiha
dok je gledala preko ruba stijene na kojoj ju je napustio otac.
Rođena je tako fizički savršena
da je štovana kao nova inkarnacija Venere, božice ljubavi.
No ljudski su ljubavnici bili odveć uplašeni da bi joj prišli.
Kad je njen otac potražio savjet Apolonova proroka,
boga svjetlosti, razuma i proročanstva,
rečeno mu je da napusti svoju kćer na stjenovitoj litici
gdje će se udati za okrutno, divlje, krilato, zmijoliko zlo.
Sama na litici, Psiha je osjetila kako ju Zefir, zapadni vjetar,
nježno podiže u zrak.
Spustio ju je pred palačom.
"Doma si", čula je glas nekoga koga nije vidjela.
"Tvoj te muž čeka u spavaćoj sobi, ako se usudiš upoznati ga."
Psiha si je rekla da je dovoljno hrabra.
Spavaća je soba bila toliko mračna da nije mogla vidjeti svoga muža.
No nije se činio zmijolik.
Njegova je koža bila mekana, a glas i ponašanje nježni.
Upitala ga je tko je,
no rekao je da na to pitanje nikada neće moći dati odgovor.
Ako ga voli, neće biti potrebno to znati.
Njegovi su se posjeti ponavljali iz noći u noć.
Ubrzo je Psiha zatrudnjela.
Bila je radosna, no zabrinuta.
Kako će odgojiti dijete s muškarcem kojeg nikad nije vidjela?
Te je noći Psiha prišla svom uspavanom mužu noseći uljanicu.
Otkrila je boga Kupida
koji je u bogovima i ljudima budio požudu
ubodom svoje strelice.
Psiha je ispustila svoju uljanicu opekavši Kupida vrućim uljem.
Rekao je kako je zaljubljen u Psihu otkad je njegova ljubomorna majka Venera
zatražila da osramoti mladu ženu pogotkom svoje strelice.
Kupid, obuzet Psihinom ljepotom, pogodi samoga sebe strelicom.
Unatoč tome, nije vjerovao da bogovi i ljudi mogu podjednako voljeti.
Sada kad je saznala njegov pravi oblik, njihova je nada za srećom bila uništena,
pa je odletio.
Psiha je očajavala dok se skriveni glas nije vratio
i rekao joj kako je moguće da ona i Kupid budu jednaki u ljubavi.
Ohrabrena je krenula u potragu za njime.
No Venera je presrela Psihu i rekla kako se ona i Kupid mogu vjenčati
samo ako ispuni niz nemogućih zadataka.
Prvo je Psihi rečeno da razvrsta ogromnu, neurednu hrpu sjemenki u jednoj noći.
Kad je počela gubiti nadu,
kolonija mrava sažalila se nad njom i pomogla joj s poslom.
Uspješno prošavši prvi test,
Psiha je potom Veneri morala donijeti vunu zlatne ovce
koja je bila poznata po paranju utrobe zalutalim avanturistima,
no riječni bog joj je pokazao kako sakupiti vunu
koja je ovci zapela za grmove šipka
i uspjela je.
Konačno, Psiha je morala otputovati u Podzemlje
i uvjeriti Prozerpinu, kraljicu mrtvih,
da stavi kap svoje ljepote u kutiju za Veneru.
Psihi je ponovno pomogao skriveni glas.
Rekao joj je da donese kolače od ječma za Kerbera, psa čuvara Podzemlja,
i novčiće kako bi platila lađaru Haronu da ju preveze preko rijeke Stiks.
Sa završenim trećim, finalnim, zadatkom
Psiha se vratila zemlji živućih.
Ispred Venerine palače otvorila je kutiju Prozerpinine ljepote,
nadajući se da će zadržati malo za sebe.
No kutija je bila ispunjena snom, a ne ljepotom,
i Psiha se srušila na cestu.
Kupid je, oporavljen od svojih rana, doletio do svoje uspavane mlade.
Rekao joj je da je bio u krivu i da je budalast.
Njena neustrašivost pred nepoznatim
dokazala je da su i više nego ravnopravni.
Kupid je Psihi dao ambroziju, nektar bogova, učinivši ju besmrtnom.
Ubrzo nakon toga, Psiha je rodila njihovu kćer.
Nazvali su ju Užitak,
a otad ona, Kupid i Psiha, čije ime znači duša,
kompliciraju ljubavne živote ljudi.